Ke oslaa ko ba a, Yehowa Odasefohi kɛ yemi kɛ buami haa a nyɛmimɛ Odasefohi kɛ nihi nɛ a pi Odasefohi hulɔ. A peeɔ jã kɛ tsɔɔ kaa a ngɛ suɔmi. Suɔmi ji su ko nɛ kadiɔ anɔkuale Kristofohi.
Amaniɛ bɔmi nɛ nyɛɛ se nɛ ɔ tsɔɔ yemi kɛ buami slɔɔtohi nɛ wa kɛ ha nihi ngɛ 2011 kɛ 2012 ɔ pɛ mi. Bua womi munyuhi nɛ ngɛ Baiblo ɔ mi nɛ waa kɛ yeɔ bua nihi ngɛ oslaa behi a mi ɔ piɛɛ we amaniɛ bɔmi nɛ ɔ he. Asafo ɔ ní tsumi kɔni ɔ hla Oslaa Be Mi Yemi Kɛ Buami Ajla Toli konɛ a to yemi kɛ buami he blɔ nya. Jehanɛ se hu ɔ, asafohi nɛ a ngɛ he nɛ oslaa a ba ngɛ ɔ yeɔ bua.
Japan: Ngɛ March 11, 2011 ɔ, zugba mimiɛmi kɛ zugba mimiɛmi nɛ yaa nɔ ngɛ wo mi ɔ kpata nihi babauu a níhi hɛ mi ngɛ Japan yiti je. Yehowa Odasefohi ngɛ je kɛ wɛ ɔ je a tsui mi faa nɛ a ngɔ a sika kɛ níhi nɛ a ngɛ kɛ ha, nɛ a ti ni komɛ hu ngɔ a he kɛ ha konɛ a ya ye bua nihi nɛ oslaa a ná mɛ ɔ. Moo hyɛ video nɛ wa pee nɛ tsɔɔ bɔ nɛ wa ye bua ha benɛ zugba mimiɛ ngɛ Japan ɔ.
Brazil: Benɛ hiɔmi ngua ko nɛ, nɛ zugba a ku wo mi ɔ, mɔsɔ ɔ gbe nihi babauu. Enɛ ɔ ha nɛ Yehowa Odasefohi ngɔ niye ní nɛ puɛ we mla tɔn 42, tɔ mi nyu kakaaka 20,000, tadehi tɔn 10 kɛ tsopahi nɛ a kɛ fɔɔ níhi a he tɔn 5 ya ha nihi nɛ oslaa nɛ ɔ ba a nɔ ɔ. A ngɔ hiɔ tsami tsopahi kɛ ní kpahi hu kɛ ya ye bua.
Congo (Brazzaville): Benɛ oplɛmi ko fɛ ɔ, e hule Yehowa Odasefohi 4 a wehi, nɛ e puɛ Odasefohi kpahi 28 hu a wehi. Enɛ ɔ he ɔ, Odasefo ɔmɛ ngɔ niye ní kɛ tadehi kɛ ya ha nihi nɛ oslaa a ba a nɔ ɔ, nɛ a ha mɛ hwɔ he.
Congo (Kinshasa): A ngɔ tsopahi kɛ ya ha nihi nɛ a ná mi mi plɛmi hiɔ. A ha nihi nɛ nyu je mɛ ɔ tadehi. Nɛ jehanɛ se hu ɔ, a ha nihi nɛ ta je mɛ ɔ tsopahi, dumi wuhi, kɛ tade fuu.
Venezuela: Benɛ hiɔmi ngua ko nɛ ɔ, nyu ɔ je nihi fuu nɛ e ngɔ mɔsɔ hu kɛ ba. Oslaa be mi yemi kɛ buami ajla toli ɔmɛ ye bua Odasefohi 288 nɛ oslaa a ná mɛ ɔ. A ma tsu ehehi nɛ hiɛ pe 50. Jehanɛ se hu ɔ, yemi kɛ buami ajla toli ɔmɛ ngɛ nihi nɛ Valencia Taku nɛ ngɛ hyie ɔ ma nyɛ ma puɛ a wehi ɔ ye buae.
Philippines: Hiɔmi kɛ ahumi nɛ nya wa puɛ níhi ngɛ ma a mi he komɛ. Asafo ní tsumi kɔni ɔ ngɔ niye ní kɛ tade kɛ ya ha nihi nɛ oslaa a ba a nɔ ɔ, nɛ benɛ nyu ɔ mii ta a, Odasefohi nɛ a ngɛ ma a mi ɔ ya ye bua kɛ dla hehi nɛ oslaa a ba ngɛ ɔmɛ.
Canada: Benɛ la ko nɔ hue tso mi ngɛ Alberta a, Odasefohi nɛ a ngɛ jamɛ a kpokpa a nɔ ɔ ngɔ sika kɛ mane Slave Lake Asafo ɔ konɛ a kɛ tsu nyagba a he ní. Akɛnɛ sika a hiɛ pe bɔ nɛ asafo ɔ maa hia he je ɔ, a ngɔ sika a mi hiɛhiɛɛ kɛ ha konɛ a kɛ ye bua nihi nɛ oslaa ná mɛ ngɛ je ɔ mi he kpahi.
Côte d'Ivoire: Loko ta ko te si ngɛ ma a mi, kɛ benɛ ta a ngɛ nɔ yae ɔ, a ha nihi níhi nɛ maa hia mɛ. A ha nihi hwɔ he, nɛ a hyɛ nihi ngɛ hiɔ tsami blɔ fa mi hulɔ. A tsa nɔ nɛ a pee jã ngɛ ta a se po.
Fiji: Hiɔmi ngua ko nɛ, nɛ e puɛ Odasefohi 192 a ngmɔhi nɛ a náa niye ní kɛ sika kɛ jeɔ mi ɔ. Enɛ ɔ he ɔ, oslaa be mi yemi kɛ buali ya ye bua mɛ kɛ niye ní kɛ ní kpahi.
Ghana: Benɛ nyu je ni komɛ ngɛ pu je he blɔ ɔ, a ha ni ɔmɛ niye ní kɛ dumi wu, nɛ a dla a tsuhi kɛ ha mɛ.
United States: Lasiogblee ko puɛ Odasefohi a wehi 66, nɛ e hule a wehi 12 hulɔ. E ngɛ mi kaa wetsɛmɛ ɔmɛ a ti nihi fuu pee a we ɔmɛ a he insurance mohu lɛɛ, se Odasefohi kpahi ngɔ sika kɛ ya ye bua nihi nɛ oslaa a ba a nɔ ɔ.
Argentina: Benɛ yoku ko pɛ́ nɛ e puɛ Yehowa Odasefohi nɛ a ngɛ ma a woyi je blɔ a wehi ɔ, Yehowa Odasefohi nɛ a ngɛ ma a mi ɔ ye bua mɛ.
Mozambique: A ha nihi nɛ a he hiɛ pe 1,000 niye ní ngɛ hwɔ be mi.
Nigeria: A ngɔ sika kɛ ye bua Odasefohi 24 nɛ a plaa ngɛ lɔle oslaa ko mi. Jehanɛ hu benɛ wɛtsohi a kpɛti ta ko ba ngɛ ma a yiti je nɛ nihi si a wehi ɔ, Yehowa Odasefohi ye bua mɛ.
Benin: Benɛ hiɔmi ngua ko nɛ, nɛ nyu je nihi ɔ, Yehowa Odasefohi ha ni ɔmɛ tadehi, mudɔ, nyu kpakpa, kɛ hwɔ he.
Dominican Republic: Benɛ kɔɔhiɔ ko nɛ nya wa fia kɛ puɛ ní se ɔ, Yehowa Odasefohi nɛ a ngɛ lejɛ ɔ ngɔ a he kɛ ha faa kɛ dla nihi a wehi.
Ethiopia: Benɛ hwɔ ba ngɛ hehi e nyɔ, nɛ nyu je nihi ngɛ he kpa ko ɔ , Yehowa Odasefohi ngɔ sika kɛ ya ye bua nihi nɛ haomi nɛ ɔmɛ ba a nɔ ɔ.
Kenya: Yehowa Odasefohi ngɔ sika kɛ ya ye bua ngɛ hehi nɛ hwɔ ba ngɛ ɔ.
Malawi: Wa ye bua nihi nɛ ta je mɛ nɛ a ngɛ Dzaleka wesa he ɔ.
Nepal: Benɛ zugba ku wo mi nɛ e puɛ Odasefo no ko we ɔ, Odasefo ɔmɛ pee tsu nɛ e maa hi mi lolo kɛ ha lɛ, nɛ nihi nɛ e kɛ mɛ ngɛ asafo kake mi ɔ hu ye bua lɛ.
Papua New Guinea: Basabasa peeli komɛ sã Yehowa Odasefohi a wehi kakaaka kpaanyɔ. Odasefo ɔmɛ to blɔ nya nɛ a kpale ma a nyɛmimɛ ɔmɛ a we ɔmɛ kɛ ha mɛ.
Romania: Benɛ nyu je Odasefohi komɛ ɔ, a to blɔ nya nɛ a kpale ma a we ɔmɛ ha mɛ.
Mali: Hiɔmi nɛ́, nɛ lɔ ɔ ha nɛ ngmɔ ɔmɛ bɛ ní saminya. Enɛ ɔ kɛ hwɔ ba. Benɛ e ba jã a, Odasefohi nɛ a ngɛ Senegal ɔ bua sika nya nɛ a kɛ ya ye bua nihi ngɛ Mali ma a mi.
Sierra Leone: Odasefohi nɛ a ji dɔkitahi nɛ a je France ɔ ye bua Yehowa Odasefohi nɛ a ngɛ hehi nɛ be ko nɛ be ɔ, nihi hwu ta ngɛ ɔ ngɛ hiɔ tsami blɔ fa mi.
Thailand: Nyu kpata níhi babauu a hɛ mi ngɛ kpokpa komɛ a nɔ. Yehowa Odasefohi a yemi kɛ buami kuuhi ya dla wehi 100, kɛ Matsɛ Yemi Asahi 6.
Czech Republic: Benɛ hiɔmi ngua ko nɛ ɔ, e puɛ wehi fuu ngɛ Czech Republic. Odasefohi nɛ a ngɛ Slovakia a ye bua nihi nɛ oslaa nɛ ɔ ná mɛ ɔ.
Sri Lanka: Odasefohi ye bua nihi fuu nɛ zugba mimiɛmi nɛ yaa nɔ ngɛ wo mi ɔ puɛ a níhi ɔ.
Sudan: Akɛnɛ ta nɛ a ngɛ hue ngɛ ma a mi ɔ ha nɛ nihi a níhi tsuo bɔ mɛ he je ɔ, Yehowa Odasefohi ngɔ niye ní, tade, tokota, kɛ ní kpahi kɛ mane a nyɛmimɛ ɔmɛ ngɛ lejɛ ɔ.
Tanzania: Benɛ hiɔmi ngua ko nɛ ɔ, wekuhi 14 nɛ a ji Odasefohi ɔ a nɔ́ fɛɛ nɔ́ hɛ mi kpata. Asafohi nɛ ngɛ lejɛ ɔ ngɔ tadehi kɛ ní kpahi ya ha mɛ. Nɛ a ma we ko nɛ puɛ ɔ ekohu.
Zimbabwe: Hiɔmi nɛ́, nɛ lɔ ɔ ha nɛ hwɔ ba ngɛ ma a mi he komɛ. A ngɔ niye ní kɛ sika kɛ ya ha nihi nɛ haomi nɛ ɔ ba a nɔ ɔ.
Burundi: A hyɛ nihi nɛ ta je mɛ ɔ ngɛ hiɔ tsami blɔ fami, nɛ a ye bua mɛ ngɛ blɔ kpahi fuu a nɔ.